ฟินันซ่าชูตราสารสั้นรอยุโรปคลายกังวล
บลจ.ฟินันซ่า ชี้หนี้ยุโรปกดหุ้นไทย แนะลงทุนตราสารหนี้ 6 เดือน ชูผลตอบแทน 3.37% ต่อปี &#8220;กรุงศรี&#8221; จ่าย 3.2%
30 พ.ค. 2555

บลจ.ฟินันซ่า ชี้หนี้ยุโรปกดหุ้นไทย แนะลงทุนตราสารหนี้ 6 เดือน ชูผลตอบแทน 3.37% ต่อปี “กรุงศรี” จ่าย 3.2% 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า ปัญหาหนี้ยุโรปทำให้สินทรัพย์เสี่ยงยังไม่น่าสนใจในช่วงนี้ และฉุดให้ดัชนีหุ้นไทยปรับตัวลดลงในช่วงที่ผ่านมา จึงแนะนำให้รอดูสถานการณ์โดยลงทุนในตราสารหนี้ระยะสั้นเพื่อพักเงินไว้ก่อน เพื่อรอลงทุนเมื่อสถานการณ์คลายตัวลง 
บลจ.ฟินันซ่า ออกกองทุนเปิดฟินันซ่าตราสารหนี้พลัส โรล โอเวอร์ 6 เดือน 3 เสนอขายครั้งแรกตั้งแต่วันที่ 25 พ.ค.-6 มิ.ย. 2555 ลงทุนในเงินฝากธนาคารต่างประเทศและธนาคารพาณิชย์ในประเทศ รวมถึงตราสารหนี้ของบริษัทเอกชนในไทย ประมาณการผลตอบแทน 3.37% ต่อปี สำหรับการลงทุน 6 เดือนแรก 
ด้านนายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า บริษัทเปิดขายกองทุนเปิดกรุงศรีตราสารหนี้ 6M21 อายุโครงการ 6 เดือน ตั้งแต่วันที่ 29 พ.ค.-5 มิ.ย. 2555 ลงทุนในตราสารหนี้ทั้งในและต่างประเทศ ผลตอบแทนประมาณ 3.2% ต่อปี